Pe
cuarte volte in cuatri agns, ai 11 di Setembar, i catalans a àn
manifestât la lôr adesion al progjet indipendentist e a àn jemplât
lis stradis di Barcelone in ocasion de Diada,
la fieste nazionâl de Catalogne. Cun di fat, centenârs di miârs di
personis – un milion e 400 mil pe polizie locâl, doi milions daûr
di altris fonts – a àn partecipât ae Via
Lliure a la República Catalana, la
manifestazion inmaneade de Assemblea
Nacional Catalana e dal Òmnium
Cultural. Chest an la iniziative e à
jemplât la Meridiana di Barcelone e lis stradis laterâls par passe
cinc chilometris, ven a dî di Sant Andreu al Parc de la Ciutadella.
Intun at che al voleve rapresentâ la vie democratiche pe
indipendence, di concuistâ cul vôt, une grande frece e à scjavaçât
dut il percors in direzion dal Parlament catalan par incjastrâsi
intune grande urne dopo vê passât pes dîs tratis che a
rapresentavin cun colôrs diviers i ponts di fonde de Republiche
catalane che si vûl edificâ, o sei: ecuilibri teritoriâl,
diversitât, solidarietât, vierzidure al mont, sostenibilitât,
avualiance, inovazion, rinovament democratic, educazion e culture,
benstâ e justizie sociâl. La manifestazion e je colade te zornade
di vierzidure de campagne eletorâl pes elezions catalanis dai 27 di
Setembar che a son aromai consideradis di ducj un vêr referendum su
la indipendence.
Font:
VilaWeb,
11-12/09/15; La Vanguardia,
11-12/09/15; El Punt Avui,
11-12/09/15; Naiz:, 11-12/09/15
grn_Latn fur_Latn fur_Latn fur_Latn fur_Latn fur_Latn fur_Latn cat_Latn fur_Latn lmo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn oci_Latn spa_Latn cat_Latn eus_Latn